Franz Josef Strauss

Franz Josef Strauss (eller Strauß; født 6. september 1915 i München, død 3. oktober 1988 i Regensburg) var en tysk politiker i CSU i Bayern. Han var sitt partis leder fra 1961 til sin død.
Strauss hadde flere ministerposter i Vest-Tysklands føderale regjeringer mellom 1953 og 1969, blant annet som forsvarsminister 1956–1962 og finansminister 1966–1969. Han var senere ministerpresident i Bayern fra 1978 til sin død i 1988. Franz Josef Strauss var kanslerkandidat for CDU/CSU ved Forbundsdagsvalget i 1980, men de konservative partiene tapte valget for det regjerende SPD med sin forbundskansler Helmut Schmidt. 
Strauss stod for en katolsk preget bayersk konservatisme, økonomisk modernisering, antikommunisme og støtte til en nær allianse med USA og vesteuropeisk militært og økonomisk samarbeid, særlig i rammen av NATO og EUs forløpere. I boken The Grand Design la han frem sin visjon om utviklingen av et føderalt Europa som kunne bli en global supermakt. Han var samtidig en sterk talsmann for interessene til Bayern innenfor Tyskland og for delstatenes autonomi mer generelt. 
Bayern utviklet seg i løpet av hans tid som CSU-leder til en av Vest-Tysklands rikeste og høyest utviklede delstater, med betydelig høyteknologisk industri og en stor utdannings- og forskningssektor. Som forsvarsminister var han sentral i å bygge opp Bundeswehr, i Vest-Tysklands integrasjon i NATO og i etableringen av Vest-Tyskland som en av verdens største våpeneksportører. 
Midt i 1970-årene viste han evne til realpolitisk nytenkning og var sentral i tilnærmingen mellom vesten og Folkerepublikken Kina etter kinesernes brudd med Sovjetunionen; han møtte som første tyske politiker formann Mao i 1975. Strauss var i 1970-årene en av de sentrale grunnleggerne av den vesteuropeiske flyprodusenten Airbus og var selskapets styreformann frem til sin død. Strauss kollapset under en jakt med fyrst Johannes av Thurn und Taxis i 1988 og døde to dager senere uten å ha kommet til bevissthet.


== Liv og virke ==


=== Bakgrunn ===
Han ble født i München og var sønn av en slakter. Familien var katolsk, monarkistisk, bayersk-nasjonalistisk og antiprøyssisk innstilt, og gikk inn for å løsrive Bayern fra Tyskland. Familien Strauss så på Tysklands samling i 1871 som et overgrep mot Bayern, der Bayern hadde kommet under en større fremmed stats, Preussens, dominans. Disse holdningene dannet et viktig fundament for Strauss' eget politiske virke.I 1935 avla Strauss abitur ved Maximiliansgymnasium som i Bayern det året. Etter dette studerte han klassisk filologi, historie, statsvitenskap og germanistikk ved Ludwig-Maximilians-Universität München med sikte på å bli lærer. Han tok sin første statseksamen i 1940 og sin andre statseksamen i 1942. Han opplevde problemer med å få tatt eksamen på grunn av sin manglende støtte til nasjonalsosialismen, men en sympatisk innstilt lærer grep inn på hans vegne. 
I august 1939 ble han som vernepliktig innkalt til militærtjeneste i hæren. Han tjenestegjorde under slaget om Frankrike og senere blant annet på Krimhalvøya og i Ukraina. Han fikk fra 1941 utdanning som offiser og ble løytnant i 1942. Fra 1943 tjenestegjorde han som utdanningsoffiser ved krigsskolen i nærheten av Schongau, en småby helt sør i Bayern. Han begynte på en doktorgrad, mens hans notater brant opp i et bombeangrep i 1944. I 1944 ble han forfremmet til premierløytnant og ble stasjonert ved en luftvernskole.


=== Politisk karrière ===


==== Kommunalpolitikk og medlemskap i Forbundsdagen ====

I 1945 ble han av den amerikanske militære okkupasjonsmakten konstituert som assisterende landråd, tilsvarende rådmann, i kommunen Schongau. Året etter deltok han i grunnleggelsen av CSU der og ble selv valgt til rådmann da stillingen skulle besettes permanent. Han ble på dette tidspunktet engasjert i vesttysk nasjonal politikk og ble i 1948 medlem av det økonomiske rådet for de vestlige sonene med sete i Frankfurt. I 1949 ble han utnevnt til CSUs første generalsekretær. Samtidig engasjerte han seg i Unionen av europeiske føderalister.
I 1949 ble han valgt til medlem av Forbundsdagen, det vesttyske parlamentet, og beholdt setet til 1978. Han ble igjen innvalgt i Forbundsdagen i 1987. Han frasa seg i det siste tilfellet sin plass i Forbundsdagen, som protest på regjeringskoalisjonen mellom CDU/CSU og FDP.


==== Føderale ministerposter ====

Strauss ble i 1953 minister for særlige oppgaver i den føderale regjeringen. I 1955 ble han minister for atomenergi, og i 1956 ble han forsvarsminister, som den yngste i tysk historie. Han ble formann for CSU i 1961.
Strauss hadde stor interesse for utenriks- og forsvarspolitikk, og ble fra 1950-årene en av Vest-Tysklands mest kjente politikere internasjonalt. I det kommunistiske øst var Strauss ikke minst i kraft av sin rolle som forsvarsminister et av de viktigste vesttyske fiendebildene. Som forsvarsminister besøkte Strauss bl.a. Norge i 1961. Om de personene som demonstrerte mot ham sa han til NRK: «Jeg tar ikke disse ting så alvorlig. Jeg vet at mange av demonstrantene er unge, betalte mennesker som det alltid står et par innpiskere bak. De som trekker i trådene i bakgrunnen, er som oftest kommunister som handler på Moskva-vis.» Dette avstedkom injuriesøksmål mot NRK fra Sigbjørn Hølmebakk, som hadde deltatt i demonstrasjonen og blitt navngitt av NRK.


==== Spiegelaffæren ====
Strauss måtte trekke seg som forsvarsminister i 1962, etter en skandale omtalt som Spiegelaffæren.  Der ble eieren og sjefredaktøren for Der Spiegel, Rudolf Augstein, sammen med de andre sjefredaktørene, arrestert på Strauss' anmodning og fengslet i flere måneder.  Dette var etter at Spiegel blant annet hadde reist beskyldninger om korrupsjon og dessuten avdekket den dårlige forfatningen det tyske forsvaret var i.  Dette var i forbindelse med en NATO-øvelse kalt Fallex 62. Magasinet ble anklaget for landsforræderi, og 26. oktober 1962 ble magasinets kontorer i Hamburg stengt og gjennomsøkt av politimenn, og tusener av dokumenter ble konfiskert.
Strauss ble utnevnt til finansminister i 1966 i Kiesingers kabinett. I samarbeid med sosialdemokraten Karl Schiller utviklet han en revolusjonerende antisyklisk politikk. De to ministrene, svært ulike i utseende og politisk bakgrunn, ble ofte kalt Plisch und Plum, etter to hunder i en 1800-talls tegneserie av Wilhelm Busch.


==== «Ostpolitik», kinareise og indre strid i «unionen.» ====
Etter at Willy Brandt kom til makten i 1969, ble Strauss en av de mest høyrøstede kritikere av hans såkalte Ostpolitik, som av mange konservative ble ansett som regelrett landsforræderi. En reise til Folkerepublikken Kina i 1975, hvor han ble mottatt av Mao Zedong, ble en politisk sensasjon. Etter at Helmut Kohl mislyktes som kanslerkandidat i 1976, kansellerte han det formaliserte samarbeidet mellom CDU og CSU i parlamentet. Imidlertid gjeninnførte han det kort tid etter da CDU truet med å utvide sitt partis virkeområde til Bayern.  Rivaliseringen mellom Kohl og Strauss fortsatte.


==== Plisch und Plum ====
Under den første storkoalisjon (regjeringen Kiesinger) ble Karl Schiller næringsminister. Han arbeidet der så godt sammen med den konservative Franz Josef Strauss at de to ble kalt Plisch und Plum, etter to viltre hunder i en 1800-talls tegneserie av Wilhelm Busch


==== Kanslerkandidat i 1980 ====
I 1979 erklærte Strauss sitt kandidatur som de to partiene CSU og CDUs kanslerkandidat ved valget til Forbundsdagen i 1980. CDUs leder Helmut Kohl ønsket imidlertid daværende ministerpresident i Niedersachsen Ernst Albrecht som kandidat. En prøveavstemning viste 135 stemmer for Strauss og 102 for Albrecht og Strauss ble unionens kanslerkandidat. Senere tapte imidlertid de konservative partiene valget for SPD og den sittende kansler Helmut Schmidt.


==== Ministerpresident i Bayern ====

Fra 1978 til sin død i 1988 var Strauss ministerpresident i Bayern, kanskje den mest minneverdige som noen gang har hatt den posisjonen. Etter at han stilte til valg som kansler og ble slått av Helmut Schmidt i 1980, trakk han seg tilbake til å kommentere føderal politikk på trygg avstand fra sin hjemstat Bayern. I de følgende årene, selv etter at Kohl ble kansler i 1982, var han den synligste kritiker av Kohls politikk i den konservative leiren. I 1982 var han ansvarlig for et lån på 3 milliarder mark til DDR, som idag anses å ha forlenget den bankerotte statens levetid.
Den 1. oktober 1988 kollapset Strauss av hjerteinfarkt mens han var på jakt med fyrst Johannes av Thurn und Taxis i Bayern. Han døde på sykehus den 3. oktober uten å ha kommet til bevissthet. Hans siste ord skal ha vært: «Halt, der Flug war ein bißchen anstrengend. Warten Sie noch».Strauss har farvet etterkrigstidens Tyskland og polarisert samfunnet som få andre. Som en høylytt frontfigur blant de konservative og briljant retoriker var han en rød klut for venstresiden. Mange vil imidlertid være enige om at han var en ekstraordinær politiker og klarte å transformere den engang agrare staten Bayern til det teknologiske sentret i Europa det er idag.


=== Privatliv ===
Strauss giftet seg med Marianne Zwicknagl i 1957, og hadde tre barn.


== Politisk ståsted ==
Bærebjelker i Strauss' politiske ståsted var en katolsk preget bayersk konservatisme, økonomisk modernisering, antikommunisme og støtte til en nær allianse med USA og vesteuropeisk militært og økonomisk samarbeid. Strauss ble særlig kjent for sitt utsagn om at det ikke måtte være plass til noe demokratisk parti i tysk politikk til høyre for CSU, et utsagn som ofte har blitt sitert av andre CDU/CSU-politikere.Strauss var formet av sin families ståsted som konservative katolikker fra Bayern som var lojale mot det bayerske monarkiet og den katolske kirken, og som støttet bayersk separatisme. I dette verdensbildet var hovedfienden Preussen, som bayerske nasjonalister så på som en fremmed stat som hadde tvunget Bayern inn i en ikke likeverdig union dominert av det fjerntliggende Berlin, ikke ulikt mange nordmenns syn på den svensk–norske unionen. Strauss var hele livet en sterk talsmann for Bayerns interesser, men gikk ikke inn for å løsrive Bayern. På den annen side fant Strauss' eget politiske virke sted i en mindre vesttysk stat der den gamle hovedfienden Preussen ikke lenger fantes og der Bayern og andre sørtyske stater hadde en langt mer dominerende stilling.


=== The Grand Design ===
Strauss utgav i 1965 boken The Grand Design. Boken utkom i London på engelsk og året etter i tysk oversettelse som Entwurf für Europa («Utkast til Europa»). Den beskrev det han omtalte som «en massiv anstrengelse for å oppnå, steg for steg, en europeisk politisk føderasjon» bygget rundt det tysk–franske samarbeidet. Strauss kritiserte den daværende økende aksepten av en status quo som innebar at Europa var delt i to og dominert av henholdsvis USA og Sovjetunionen, men understreket samtidig sin støtte til det atlantiske partnerskapet, samarbeidet mellom Vest-Europa og USA. Strauss mente imidlertid at Europa hadde sin egen rolle å spille i verden og ønsket at Europa skulle bli en global supermakt på samme måte som USA, en «likeverdig partner for USA». Det har blitt argumentert med at mange av Strauss' idéer etterhvert har blitt virkelighet, særlig etter hans død, gjennom Sovjetunionens sammenbrudd, den tyske gjenforeningen og utviklingen av EU.


== Æresbevisninger ==
I 1990 kom en 2-mark-mynt med Strauss' kontrafei. Münchens internasjonale lufthavn ble oppkalt etter Strauss i 1992. Mellom 1956 og 1985 ble Strauss utnevnt til æresdoktor ved universitetene i Detroit (1956), Cleveland og Kalamazoo (1962), Chicago (1964), Santiago de Chile (1977), Maryland og Dallas (1980) samt München (1985). Strauss var æresborger av München, Chicago og flere andre byer.
Han fikk følgende ordener:

1957: Storkors av Republikken Italias fortjenstorden
1958: Storkors av Forbundsrepublikken Tysklands fortjenstorden
1959: Den bayerske fortjenstorden
1959: Storkors av Portugals Militærfortjenstmedalje
1960: Storkors av den belgiske Kroneordenen
1960: Storkors av den greske Georg Is orden
1960: Storkors av den nederlandske Oranje-Nassau-ordenen
1961: Storkors av den portugisiske Kristusordenen
1962: Storoffiser av Æreslegionen
1962: Storkors av den pavelige Silvesterordenen
1962: Storkors av Ecuador nasjonale fortjenstorden
1967: Storoffiser av Elfenbenkystens nasjonalorden
1967: Den iranske Homayounordenen 1. klasse
1968: Storkors av Nigers Ordre du Mérite
1977: Karl-Valentin-ordenen
1978: Storkors av Den jordanske stjernes orden
1978: Kommandør av Gabons Ordre National de l'Etoile Equatoriale
1979: Storkors av den liberiske Afrikas stjernes orden
1979: Storkors av Republikken Tunisias orden
1979: Storkors av den svenske Nordstjerneordenen
1981: Storoffiser av den rhodesiske Legion of Merit (takket nei fordi Rhodesia ikke var diplomatisk anerkjent av Forbundsrepublikken Tyskland)
1981: Storoffiser av Den malawiske løves orden
1982: Stort ærestegn i gull i bånd av det østerrikske Ærestegnet for fortjenester
1982: Europäischer Karlspreis der Sudetendeutschen Landsmannschaft
1983: Storoffiser av Togos Ordre du Mono
1983: Storkors av den sørafrikanske Det gode håps orden
1984: Bayerische Verfassungsmedaille i gull
1985: Storkors av Salzburgs ærestegn
1986: Den nepalske Gorkha-Dakshia Bahu-ordenen 1. klasse
1986: Storkors av den spanske Isabella den katolskes orden
1987: Schlesierschild
1989: Orden wider den tierischen Ernst (posthumt)Han regnes av Arbeitsgemeinschaft Orte der Demokratiegeschichte å være blant de viktigste personer som i løpet av de siste 200 år, har bidratt til dannelsen av demokratiet i Tyskland.


== Referanser ==


== Eksterne lenker ==
(en) Franz Josef Strauß – kategori av bilder, video eller lyd på Commons 
(en) Franz Josef Strauß på Internet Movie Database 
(sv) Franz Josef Strauß i Svensk Filmdatabas 
(en) Franz Josef Strauß hos The Movie Database 
(en) Franz Josef Strauß på Discogs 
(de) Wikiquote